– Killen kommer inte i mål. Killen kommer inte i mål alls. Oj oj, vad dramatiskt! Han dör bort totalt, utbrøt den finske kommentatoren Kaj Kunnas under SVTs sending fra Finnkampen i Stockholm.

Her er Fredrik Uhrbom midt inne i et av forsøkene på å komme seg på beina igjen. Til slutt måtte 36-åringen få hjelp av en funksjonær.

Den årlige friidrettslandskampen mellom Sverige og Finland fikk en brutal slutt for Fredrik Uhrbom, utøveren som omtales som «killen» av den finske kommentatoren.

Uhrbom, som i siste liten ble hentet inn som reserve på 10 000 meteren for Olle Walleräng, mister totalt kontrollen over egen kropp når det gjenstår 250 meter.

Falt om fire ganger

Med målstreken like rundt hjørnet segner den utslitte 36-åringen om.

Uhrbom forsøker alt han klarer å holde beina gående, men kraften er helt borte og den hjelpesløse svensken innser brått at han umulig klarer å holde seg på beina.

– Det är en helt utmattad Fredrik Uhrbom det här, sier den svenske kommentatoren Jacob Hård.

Uhrbom forsøker desperat å komme seg på beina igjen hele tre ganger, men hver gang segner han om på ny. Til slutt kommer en funskjonær til unnsetning og får støttet opp den fortumlete langdistanseløperen.

– Det här ser fruktansvärt otäckt ut, men ofta är det inte så farligt som man kan tro när man ser bilderna. Det handlar om vätskebrist, konstaterer Hård.

(Artikkelen fortsetter under bildet)

Her innser Fredrik Uhrbom at noe ikke er som det skal være. Til tross for desperate forsøk på å holde seg på beina, segner langdistanseløperen om 250 meter fra mål.

Fraktet ut på båre

Som SVTs Jacob hård sa under sendingen, var det væskemangel som førte til kollpasen. Uhrbom fikk sen beskjed om at han skulle konkurrere, og fikk ikke tatt inn nødvendig næring i timene før start.

– Det går greit med meg nå. Jeg føler meg ganske bra. Men jeg kommer nok til å være trøtt i kveld og ha problemer med å spise, sier 36-åringen til Expressen noen timer etter løpet.

Svensken forklarer den dramatiske avslutningen slik:

– Beina gir etter. Det snurrer rundt i hodet, og det er ikke noe du kan gjøre. Du vil bare fortsette. Og hvis ikke legene kommer til, vil man begynne å krabbe mot mål, sier Uhrbom.

Men til tross for gjentatte forsøk på å fullføre 10 000 meteren, ble langdistanseløperen i stedet fraktet vekk på båre.

Etter løpet ble han behandlet med drypp og han spydde flere ganger.

– Man ligger bare og hyperventilerer. Kroppen skriker etter vann. Så går pulsen ned, og man blir trøtt. Så spyr man, før man føler seg bedre og får lyst til å sove. Det tar omtrent en time før man kan bevege på seg igjen, sier Uhrbom.

– Tar meg en øl

Seieren i løpet stakk Mikael Ekvall av med. Han fikk ikke med seg dramatikken som utspilte seg bak ham.

– Nei, jeg vet ingenting. Selv klarte jeg varmen som var i dag bra og jeg er i god form, sier Ekvall.

Selv om det hele virket svært dramatisk, er det ikke første gangen Uhrbom går på en smell like før mål.

– Jeg kollapset for to år siden på en galla i Belgia, men da kunne jeg i det minste krype i mål, sier han.

– Hva skal du gjøre nå? spør Expressens journalist.

– Jeg er på vei til et krepselag på en gård i nærheten her hvor jeg bor, svarer Uhrbom.

– Hva?

– Jeg får ta det med ro. Det blir kanskje en øl, men ikke mer enn det, flirer Uhrbom.

Ti år siden Brink

36-åringen hadde trolig håpet å få oppmerksomhet av en helt annen grunn under lekene i hjembyen, men Uhrbom kan i det minste trøste seg med at han ikke er den første svensken som kollapser helt like før målstreken.

Under VM i Val di Fiemme i 2003 var den svenske ankermannen Jörgen Brink i ferd med å gå Sverige inn til gull på langrennsstafetten, da han plutselig stivnet helt.

Thomas Alsgaard og Axel Teichmann hentet inn det «umulige forspranget», og siden har uttrykket «å ta en Brink» blitt en del av sportssjargongen.